
OPIS POSLOVA, PODACI O PLAĆI, SADRŽAJ I NAČIN TESTIRANJA TE PRAVNI I DRUGI IZVORI ZA PRIPREMU KANDIDATA ZA TESTIRANJE



U Narodnim novinama, broj: NN 92/2026 od 21.08.2026. objavljen je javni natječaj za imenovanje u službu u Jedinstveni upravni odjel Općine Budinščina za radno mjesto:

– pročelnika/pročelnice Jedinstvenog upravnog odjela Općine Budinščina – 1 izvršitelj/ica na neodređeno, puno radno vrijeme, uz obvezni probni rad od tri mjeseca.

U skladu s objavljenim natječajem daju se obavijesti i upute kandidatima kako slijedi.

OPIS POSLOVA

· rukovodi Jedinstvenim upravnim odjelom, planira, organizira i usklađuje rad Jedinstvenog upravnog odjela
· donosi rješenja u predmetima prava i obveza službenika Jedinstvenog upravnog odjela i neposredno rukovodi službenicima Jedinstvenog upravnog odjela i usklađuje njihov rad, poduzima mjere za osiguranje učinkovitosti u radu, brine o stručnom osposobljavanju i usavršavanju službenika u Jedinstvenom upravnom odjelu
· prati stanje iz djelokruga Jedinstvenog upravnog odjela i predlaže odgovarajuće mjere a naročito iz područja odgoja i obrazovanja, socijalne skrbi, primarne zdravstvene zaštite, kulture i športa, zaštite potrošača i stambenih poslova 
· pomaže službenicima Jedinstvenog upravnog odjela u radu na najsloženijim predmetima
· prati i usklađuje akte Općine Budinščina sa zakonima i podzakonskim propisima, priprema opće akte iz djelokruga tijela Općine Budinščina i Jedinstvenog upravnog odjela
· izravno obavlja poslove povezane s radom Općinskog vijeća, općinskog načelnika, te radnih tijela Općine Budinščina, priprema pismene odgovore uz viječnićka pitanja
· obavlja poslove izrade prijedloga proračuna, izmjene i dopune proračuna, odluke o izvršenju, izrađuje prijedloge programa vezanih uz proračun, kao i svih izvješća iz djelokruga rada Jedinstvenog upravnog odjela, statistiku, sudjeluje u postupcima javne nabave i postupcima jednostavne nabave te  vodi potrebne evidencije javne nabave, izrađuje prijedloge ugovora
· priprema izvješća i ostale akte vezane uz Zakon o fiskalnoj odgovornosti kao i radi na planu otklanjanja nedostataka i provođenju mjera za  otklanjanje uočenih nepravilnosti  
· obavlja stručne poslove vezane za razvitak i poticanje gospodarstva, sudjeluje u  poslovima vezanim uz prijave projekata na objavljene javne pozive i natječaje te u  izradi izvješća o izvršenju projekata
· obavlja poslove vezane uz pristup informacijama, poslove uz zaštitu i spašavanje
· surađuje s tijelima državne uprave, tijelima lokalne i područne (regionalne) samouprave iz djelokruga Jedinstvenog upravnog odjela
· obavlja i druge poslove po nalogu općinskog načelnika..

Područje testiranja te pravni i stručni izvori za pripremanje kandidata:

· Zakon o lokalnoj i područnoj (regionalnoj) samoupravi (Narodne novine broj 33/2001, 60/2001 – vjerodostojno tumačenje, 129/2005, 109/2007, 125/2008, 36/2009, 50/2011, 142/2012, 19/2013, 123/2017, 98/2019 i 144/2020)
· Zakon o službenicima i namještenicima u lokalnoj i područnoj (regionalnoj) samoupravi (Narodne novine broj 86/08, 61/11, 4/18, 112/19 i 17/25)
· Zakon o proračunu (Narodne novine broj 144/2021)
· Zakon o pravu na pristup informacijama (Narodne novine broj 25/13, 85/15 i 69/22)
· Zakon o općem upravnom postupku (Narodne novine broj 47/2009 i 110/2021)
· Uredba o Uredskom poslovanju (Narodne novine broj 75/2021)

PODACI O PLAĆI

Plaću čini umnožak koeficijenta složenosti poslova radnog mjesta na koje je službenik i namještenik raspoređen i osnovice za obračun plaće, uvećan za 0,5% za svaku navršenu godinu radnog staža.

Koeficijent složenosti poslova je određen Odlukom o koeficijentima za obračun plaće službenika i namještenika u jedinstvenom upravnom odjelu Općine Budinščina te je za radno mjesto pročelnik Jedinstvenog upravnog odjela  (red.br. 2.) 2,20.

Osnovica za obračun plaće iznosi 947,18 eura bruto, a određena je Odlukom o visini osnovice za obračun plaće službenika i namještenika u Jedinstvenom upravnom odjelu Općine Budinščina.

NAČIN OBAVLJANJA PRETHODNE PROVJERE ZNANJA I SPOSOBNOSTI KANDIDATA

Postupak prethodne provjere znanja i sposobnosti kandidata provodi povjerenstvo za provedbu javnog natječaja.

Prethodna provjera znanja i sposobnosti kandidata obuhvaća pisano testiranje i intervju.

Pisano testiranje sastoji se od provjere znanja, sposobnosti i vještina bitnih za obavljanje poslova radnog mjesta. Pisano testiranje vrednuje se bodovima od 0 do 10. Bodovi se mogu utvrditi decimalnim brojem, najviše na dvije decimale. Smatra se da je kandidat zadovoljio na pisanom testiranju ako je na istom ostvario najmanje 50 % bodova. Kandidat koji ne zadovolji na pisanom testiranju ne može sudjelovati u daljnjem postupku.

Intervju se provodi samo s kandidatima koji su na pisanom testiranju ostvarili najmanje 50 % bodova. Intervju provodi povjerenstvo za provedbu javnog natječaja. Povjerenstvo za provedbu javnog natječaja intervjuom utvrđuje znanja, vještine te interese, profesionalne ciljeve i motivaciju kandidata za rad u lokalnoj službi.

Nakon provedenog postupak prethodne provjere znanja i sposobnosti kandidata, povjerenstvo za provedbu javnog natječaja utvrđuje rang listu kandidata prema ukupnom broju ostvarenih bodova. 

Poziv na testiranje bit će objavljen najmanje 5 dana prije dana testiranja na internetskoj stranici Općine Budinščina.

PRAVILA TESTIRANJA

Kandidat/kandidatkinja koji se navedenog dana ne odazove u naznačeni sat testiranja, smatra se da je povukao/povukla prijavu na natječaj. Ne postoji mogućnost naknadnog pisanog testiranja bez obzira na razloge koji priječe da se testiranju pristupi u naznačeno vrijeme.

Kandidati koji pristupe testiranju dužni su sa sobom donijeti identifikacijsku ispravu na uvid i kemijsku olovku.

Po dolasku na provjeru znanja i sposobnosti od kandidata će biti zatraženo predočenje odgovarajuće identifikacijske isprave (osobne iskaznice, vozačke dozvole...) radi utvrđivanja identiteta.

Po utvrđivanju identiteta svakog pojedinog kandidata, kandidatima će, kod pisanog testiranja, biti podijeljena pitanja.

Za vrijeme provjere znanja i sposobnosti (pisanog testiranja) nije dopušteno:

· koristiti se bilo kakvom literaturom odnosno bilješkama
· koristiti mobitel ili druga komunikacijska sredstva
· napuštati prostoriju u kojoj se testiranje odvija
· razgovarati s ostalim kandidatima, gledati u testove i/ili rješenja ostalih kandidata niti na bilo koji način ometati koncentraciju kandidata.

Ukoliko kandidat prekrši prethodno navedena pravila biti će udaljen s testiranja, a njegov rezultat povjerenstvo za provedbu javnog natječaja neće priznati, niti ocjenjivati.
